རྩ་ཁྲིམས་ཆེན་མོའི་དགོངས་དོན་དང་བཙག་འཐུ་དང་འབྲེལ་བའི་ཁྲིམས་ཚུ་དང་འཁྲིལ་ཏེ་འབྲུག་གི་བཙག་འཐུ་ལྷན་ཚོགས་ཀྱིས་རྒྱལ་ཡོངས་ཚོགས་སྡེ་དང་རྒྱལ་ཡོངས་ཚོགས་འདུའི་བཙག་འཐུ་འདི་སྤྱི་ལོ་༢༠༡༨ལུ་འགོ་འདྲེན་འཐབ་ནི་ཨིནམ་འབད་མི་དམང་ལུ་སྙན་སྒྲོན་ཞུཝ་ཨིན།བཙག་འཐུའི་གནས་ཡུན་སྐབས་ལུ་བཙག་འཐུ་འདི་བར་དཀྲོགས་ག་ནི་ཡང་མེད་པར་རང་མོས་དང་རྣམ་དག་གི་ཐོག་ལས་འགོ་འདྲེན་འཐབ་ཚུགས་ནིའི་དོན་ལུ་ཆོས་འབྲེལ་གྱི་ལས་རིམ་ཡང་ན་གཞན་མི་དམང་སྤུངས་འཛོམས་ཀྱི་ལས་རིམ་ཚུ་འབད་ནི་ལས་འཛེམ་དགོཔ་ཨིནམ་ལས་གཞུང་གི་ལས་སྡེ་དང་རང་སྐྱོང་ལས་སྡེ་ལས་འཛིན་སྒེར་གྱི་ཡིག་ཚང་ཆོས་སྡེ་དང་མི་དམང་ཡོངས་ལུ་འདི་བཟུམ་མའི་ལས་རིམ་རེ་འགོ་འདྲེན་འཐབ་ནིའི་འཆར་གཞི་ཡོད་པ་ཅིན་སྤྱི་ལོ་༢༠༡༨ཀྱི་སྤྱི་ཟླ་༢པ་ལས་༥པའི་བར་ན་དང་སྤྱི་ཟླ་༨པ་ལས་༡༠པའི་བར་ན་ལུ་མ་ཚུདཔ་འབད་འགོ་འདྲེན་འཐབ་གནང་དགོཔ་འབད་སྔ་གོང་ལས་ཞུ་བ་འབདཝ་ཨིན།ཐོ་བཀོད་གྲུབ་པའི་སྲིད་དོན་ཚོགས་པ་དང་འདེམས་ངོ་འབད་འཐོན་ནིའི་བློ་འདོད་ཡོད་མི་ཚུ་ལུ་ཡང་བཙག་འཐུ་ལྷན་ཚོགས་ཀྱི་ཁ་ཐུག་ལས་ཁྲིམས་མཐུན་གྱི་སྒྲ་སྒྲིག་གི་ལས་སྣ་ཚུ་འབད་ནིའི་དོན་ལུ་དང་གོང་བཞིན་དང་ལེན་འབད་དགོ་པའི་དྲན་བསྐུལ་འབདཝ་ཨིན།འབྲུག་གི་བཙག་འཐུའི་ལྷན་འཛིན་སྤྱི་ཁྱབ།